google/wiki40b huggingface dataset:
Shavian

Shavian (også kjent som The Shaw Alphabet) er et fonetisk alfabet som er utarbeidet for det engelske språket med mål om å eliminere vanskelighetene ved konvensjonell staving. Alfabetet kan trolig også brukes på flere andre språk med tilsvarende fonemer (lyder). Alfabetet ble utformet av Kingsley Read, som ble plukket ut som en av fire vinnere av en konkurranse utlyst gjennom testamentet til den irske forfatteren George Bernard Shaw (derav navnet) og deretter gitt hovedansvaret for utformingen av det endelige resultatet. Etter å ha testet Shavian over flere år, publiserte Read i 1966 «Quikscript», en videreutvikling av Shavian, hvor flere av tegnene var utformet på et vis som gjorde dem lettere å kombinere.

Bakgrunn

Shaw var frustrert over irregularitetene og vanskelighetene i engelsk rettskriving. Selv skrev han flere av sine tekster stenografisk, som stort sett er fonetisk basert. Han kjempet derfor for at det skulle utarbeides et alfabet som bedre kunne takle lydene i det engelske språket. At Shaw var språkinteressert kan sees av det som gjerne er hans mest berømte verk, Pygmalion, senere omskapt til musikalen My Fair Lady, der vi møter den språk-elskende professor Higgins. I testamentet satte han som krav at alfabetet skulle ha et en til en forhold mellom tegn og lyder, og at det skulle være forskjellig fra det latinske alfabetet for å forhindre forvirrinng.

Alfabetet

Alfabetet som ble utviklet kan sees under. Som det latinske alfabetet skal shavian skrives over tre felt, og bokstaver er derfor enten «korte» (kun i det midterste feltet), «høye» (i det midterste og øverste feltet), eller «dype» (går over det midterste og nedre feltet). «Høye» og «dype» bokstaver er alltid konsonanter og opptrer i par: den «høye» bokstaven er alltid ustemt (med unntak av «yea» og «hung»), mens dens «dype» motpart alltid er stemt. De korte bokstavene er vokaler eller nasaler. I motsetning til latinsk skrift, har ikke shavinan noen forskjell mellom majuskler og minuskler (såkalte «store» og «små» bokstaver). For å indikere egennavn brukes en «navneprikk» (·) før navnet skrives. Ellers er shavians tegnsetting lik den som brukes på engelsk.
Norsk utvalg for eierstyring og selskapsledelse

Norsk utvalg for eierstyring og selskapsledelse (NUES) er ansvarlig for å utgi anbefalingen for god eierstyring og selskapsledelse som alle selskaper notert ved Oslo Børs må forholde seg til.
Følgende organisasjoner står bak utvalget: Aksjonærforeningen i Norge, Den norske Revisorforening, Eierforum, Finansnæringens Hovedorganisasjon, Norske Finansanalytikeres Forening, Norske Pensjonskassers Forening, Næringslivets Hovedorganisasjon, Oslo Børs og Verdipapirfondenes Forening.
IC 2944

IC 2944 er en åpen stjernehop med en forbundet emisjonståke funnet i stjernebildet Kentauren, nær stjernen Lambda Centauri. Stjernehopen inneholder Bok-kuler, som ofte er stedet hvor stjernedannelser i en H II-region finner sted. Det finnes dog ingen beviser for at stjerner har blitt dannet i noen av kulene i IC 2944.
ESOs Very Large Telescopes bilde til høyre er et nærbilde av et sett med bok-kuler i IC 2944, oppdaget av den sørafrikanske astronomen A. David Thackeray i 1950.
3. motoriserte infanteridivisjon

3. motoriserte infanteridivisjon (russisk 3-я мотострелковая Висленская Краснознамённая, орденов Суворова и Кутузова дивизия), full betegnelse 3. Vislensk Røde Fane med Suvorov og Kutuzovs orden, er en divisjon underlagt 20. kombinerte armé i Vestre militærdistrikt i Russland. Divisjonen er forlagt til Bogutsjar.
2. divisjon volleyball for menn

2. divisjon volleyball for menn er den tredje øverste divisjonen for norsk volleyball for menn i Norge. Ligaen består av åtte avdelinger.
U Fleků

U Fleků, på norsk «hos Flek», er en pub og et mikrobryggeri i Praha, Tsjekkia. Det ligger i Gamlebyen, ikke langt fra Nasjonalteatret. U Fleků ble grunnlagt i 1499 som en familiebedrift. I 1762 ble bryggeriet kjøpt av Jakub Flekovský, som har gitt navn til stedet. U Fleků betyr flekk.
Det nåværende bryggeriet, som er det minste historiske i Praha, brygger et sterkt, mørkt øl som kun serveres i deres lokaler, og det eneste som serveres der.
John Henry Poynting

Biografi

Poynting vokste opp i Monton som i dag er en del av Manchester. Han fikk sin første utdannelse av faren som var prest i den unitare kirke. Etter å ha studert ved det lokale Owens College (som senere ble University of Manchester), ble han opptatt på Trinity College ved University of Cambridge i 1872. Han utmerket seg der i matematikk, men hans hovedinteresse var innen fysikk og elektromagnetisk teori. Med denne utdannelsen fikk han en midlertidig stilling ved sin gamle skole Owens College hvor en av studentene hans var J.J. Thomson som senere skulle oppdage elektronet.
Etter to år i Manchester var han tilbake i Cambridge for å arbeide ved Cavendish Laboratory som ble ledet av James Clerk Maxwell. Her gikk han i gang med å forbedre det opprinnelige Cavendish-eksperimentet for å bestemme gravitasjonskonstanten og dermed Jordens masse.
I 1880 ble han fast ansatt ved Mason Science College (som i 1900 ble University of Birmingham). Her ble han resten av livet og opplevde sine mest produktive år.
Fra sitt opphold i Cambridge og den innflytelse Maxwell hadde der, tok Poynting først opp spørsmålet om hvordan energien fordelte seg og ble transportert i en elektrisk krets. Tidligere var det antatt at dette skjedde i ledningene der den elektriske strømmen gikk, men Poynting viste at dette ikke stemte. I stedet finnes energien hovedsakelig i det elektromagnetiske feltet som omgir kretsen. Han viste fra Maxwells ligninger at denne energien er bevart, men kan omdannes til ohmsk varme eller utsendes som elektromagnetisk stråling. Dette resultatet formulerte han matematisk i det som i dag kalles Poyntings teorem. 
Den utstrålte delen av den elektromagnetiske energien er beskrevet ved Poyntings vektor. Det betyr at slik stråling også har en impuls som kan observeres som et mekanisk trykk. Dette strålingstrykket var oppdaget allerede av Maxwell og Poynting undersøkte dets egenskaper i en serie med arbeider som han publiserte etter århundreskiftet. Mens trykket virker frastøtende på en partikkel langt fra Solen, oppdaget han at for partikler tilstrekkelig nærme lyskilden vil det virke tiltrekkende. Dette overraskende resultatet ble senere gitt en mer generell forklaring av den amerikanske fysiker  H.P. Robertson som en konsekvens av relativitetsteorien og blir nå omtalt som Poynting-Robertson-effekten.
Poynting hadde interesser i mange retninger og publiserte også studier av offentlig drukkenskap. Sammen med  J.J. Thomson publiserte han flere lærebøker i fysikk som i England fikk stor betydning i flere tiår. Han døde i 1914 av diabetes.
Haplothrix

Utseende

Middelsstore til store (gjerne 15-20 millimeter), brunspraglete trebukker. Antennene er lange, hos hannene gjerne betydelig lengre enn kroppen. Pronotum har en pigg midt på den avrundede sidekanten. Dekkvingene er parallellsidige med markerte, rettvinklede "skuldre".

Levevis

Disse billene har larver som lever i død ved av løvtrær, ofte like under barken.

Utbredelse

Slekten er utbredt i Sørøst-Asia, fra India i vest til Borneo i øst.
Kvamen

Kvamen er navnet på gårdsnummer 47 i Gaular kommune, Sogn og Fjordane. Gården ligger på nordsiden av Viksdalsvatnet, Fv 421 fra Vikja til Roska passerer over gården. Nabogårder er Roska og Nes.

Historisk

Tidligste skriftlige kilde over Kvamen er i en jordebok fra 1590, siden gården er nevnt så tidlig etter ødetiden forårsaket av svartedauden, har gården med sikkerhet ekistert i mellomalderen. De ferdig opparbeidede gårdene ble tatt i bruk først.
I kilden står gården skrevet med navnet Quame, at det er i ubunden form viser at gården kan stamme fra vikingtiden.
Gården hadde i starten ett bruk, en deling skjedde på første halvdel av 1600-tallet. De to brukene da er de som senere ble til bruk 1 og 5, de andre brukene har sitt utspring fra disse to.

Lensmannsgård

På bruk 5 (Øvre Kvamen) holdt lensmann Elling Monsson til. Han var lensmann for Viksdalen og Sande på slutten av 1700-tallet, han finnes nevnt i stillingen i 1779. Ved folketelling i 1801 fungerer han fortsatt i jobben, Monsson var da 75 år.
Lensmannen på den tiden var ikke i et kongelig embed. Han fungerte som talsmann for bygdefolket i saker med myndighetene og var futen sin hjelpesmann i andre saker.
Apalveien (Oslo)

I Donald

I tegneserien Donald Duck & Co bor Donald Duck (i den norske versjonen) i Apalveien 111, etter å ha bodd flere steder tidligere. Ingen innehar denne adressen i virkeligheten, da veien ikke går lenger enn nummer 62.
Det norske maskinistforbund

Det norske maskinistforbund (DNMF) er et partipolitisk uavhengig fagforbund som ble etablert i 1902 og  dag har rundt 6600 medlemmer innen maritime og tekniske yrker, sjø- og landansatte i offentlig- og privat sektor. Fra 2014 har DNMF vært tilsluttet Unio.
DNMFs medlemmer jobber hovedsakelig innenfor internasjonal- og innenriks skipsfart, olje- og gassutvinning, samt i en rekke landbaserte virksomheter.
Forbundets medlemsblad er Maritim Logg, og er et fellesorgan med Norsk Sjømannsforbund (NSF) og Norsk Sjøoffisersforbund (NSOF).

Ledelse

Landsmøtevalgt forbundsleder 2015-2019 er Helge Andersen. Fast ansatt generalsekretær er Hege-Merethe Bengtsson.
Thor Energy

Thor Energy er et norsk selskap som driver med å utvikle thorium-basert kjernebrensel for bruk i kommersielle kjernereaktorer.
Norge har verdens tredje største forekomster av thorium. I august 2006 skaffet Thor Energy leierettigheter til det største thoriumfeltet i Norge, ved Fensfeltet ved Ulefoss i Telemark.
Thor Energy er et datterselskap av selskapet Scatec.
Hanne Maudens

2013

Maudens deltok i European Youth Olympic Festival 2013 i Utrecht, der hun fikk sølv i lengdehopp, bak russiske Anastsia Seleznyova.

2014

I European Youth Olympic Trials i Baku kom hun på andreplass i lengdehopp, med ny personlig rekord på 6,15 meter. Hun deltok i Sommer-OL for ungdom 2014 (Summer Youth Olympics), og kom der på fjerdeplass i lengdehopp.

2015

Hun deltok i Junior-EM i friidrett 2015 (U20) i Eskilstuna. Der fikk hun sølv i sjukamp, med ny personlig rekord på 5720 poeng. Hun deltok også i lengdehopp, der hun kom på femteplass.

2016

I det belgiske mesterskapet innendørs i 2016 fikk hun sølv i lengdehopp, bak Nafissatou Thiam, og hun fikk også sølv i lengdehopp i det belgiske mesterskapet utendørs, én cm bak Jolien Leemans. Hun satte ny personlig rekord med med 5881 poeng i juli, da hun fikk bronse i sjukamp under U20-VM i friidrett 2016.

2017

Hun vant lengdehopp i det belgiske innendørsmesterskapet i 2017. Hun deltok i sjukamp under U23-EM i friidrett 2017, men fullførte ikke sjukampen. Hun deltok også i lengdehopp, og kom der på 12.-plass. 
Under Hypomeeting satte hun ny personlig rekord med 6113 poeng, og hun vant lengdehopp i det belgiske mesterskapet utendørs. Hun representerte Belgia under VM i friidrett 2017, og kom der på 23.-plass med 5749 poeng.
Oncosterna

Utseende

Små til middelsstore, langstrakte, gullbasser uten metallisk glans. Grunnfargen er gjerne svart, med tegninger i hvitt, gult og oransje.

Utbredelse

Slekten er utbredt i Sørøst-Asia.
Hawker Aircraft

Historie

Da Sopwith Aviation Company Ltd. gikk konkurs etter første verdenskrig, grunnla Thomas Sopwith, Harry Hawker, Fred Sigrist, og Bill Eyre firmaet H.G. Hawker Engineering, som i 1933 fikk navnet Hawker Aircraft Ltd.
Hawker Aircraft slo i 1934 seg sammen med blant andre flymotorprodusenten Armstrong Siddeley, til å danne Hawker Siddeley Aircraft.
Merkenavnet Hawker ble droppet i 1963.
Dinside

Historikk

Nettstedet ble startet opp 15. april 1998. Initiativtaker og gründer Bernhard A. Steen hadde et mål om at DinSide skulle bli et referansested for folk som søker informasjon og råd om kjøp av ulike produkter. Driften skulle være reklamefinansiert. I dag publiserer nettsiden daglige nyheter, tips, råd og tester.
Redaksjonen bestod i starten av seksjoner for bilstoff, data og personlig økonomi. I 2000 ble den utvidet med en reiseseksjon, og i 2006 kom en helseseksjon på plass etter oppkjøpet av helsemagasinet Mozon. Dette området ble senere overført til andre redaksjoner i Aller Media. Bolig ble skilt ut fra personlig økonomi, og står nå for mye av stoffet på nettsiden.
DinSide ble raskt blant Norges mest besøkte nettsteder innen sine nisjer, og hadde i 2009 rundt 20 ansatte journalister, og om lag 465 000 besøkende pr. uke. Ved årsskiftet 2012/2013 var lesertallene oppe i 600 000 besøkende ukentlig.

Eierforhold

DinSide var tidligere en del av Katalysator Media, som ble kjøpt av Allergruppen i 2004. I dag er DinSide en del av Aller Media AS. All digital virksomhet i Allergruppen sorterer under dette selskapet.
Al-Walīd II

Al-Walīd ibn Yazīd (arabisk: الوليد بن يزيد; født 706, død 16. april 744 AD) var den ellevte kalifen av Umajjadekalifatet fra 743 til 744. Han overtok tronen da hans onkel Hišām ibn ʿAbd al-Malik døde 6. februar 744.

Bakgrunn

Da al-Walīd vokste opp ble den herskende kalifen mer og mer misfornøyd med ham, og oppfordret ham til og med til å si fra seg sitt krav på stillingen som kalif til fordel for Hišāms sønn. Hišām likte ikke al-Waliīds løsaktige livsstil med mye drikking, og han beordret al-Walīd til å sende bort sine nærmeste drikkekamerater. Han trakk også tilbake nevøens ressurser, og oppfordret ham til å bry seg mer om religiøse saker.

Kalif

Som arving var al-Walīd kjent for å være upartisk, og da han ble kalif tok han ekstra godt vare på de lemlestede og blinde, som han ga mer ressurser til. Han beordret at hans to sønner al-Ḥakam og ʿUthmān skulle etterfølge ham, i den rekkefølgen. Han skal også ha skrevet dikt, hvorav noen blir referert til i aṭ-Ṭabarīs skrifter.
Al-Walīd godtok først Naṣr ibn Sayyār som Khurasans guvernør, men under påvirkning fra Yūsuf ibn ʿUmar fjernet al-Walīd Naṣr. Han utnevnte også sin onkel Yūsuf ibn Muḥammad som Medinas guvernør. Yaḥya ibn Zayd ble funnet i Khuransan, og Naṣr oppfordret ham til å gå til kalifen for å fremme islamsk enhet, men Yaḥya valgte heller å gjøre motstand, og etter først å ha hatt framgang ble han drept.
Al-Walīd fengslet også Sulayman ibn Hišām, og i tillegg til ryktene om at han drakk, sang og var umoralsk førte dette til en betydelig motstand mot kalifen. Han var også glad i å arrangere hesteløp. Den rettskafne Yazīd ibn al-Walīd, en fetter av kalifen, kritiserte ham for hans manglende moral, og en gruppe begynte å planlegge hvordan de skulle få ham myrdet. Ḫalid ibn ʿAbd Allah ble spurt om å være med, men han nektet og advarte heller al-Walīd om planene. Hans vage advarsler vekket kalifens sinne, og al-Walīd fengslet Ḫalid, som han gav til Yūsuf ibn ʿUmar for 50 millioner dirhamer. Yūsuf torturerte og drepte Ḫalid, noe som vekket sinne hos mange av al-Walīds egne slektninger.
Da han hørte om planen, skrev Marwān ibn Muḥammad fra Armenia at han mente en mer fornuftig reaksjon, en som ville skaffe riket stabilitet og sørge for bevaringen av umajjadedynastiet. Denne planen ble avvist, og en væpnet hær rykket inn i Damaskus mens kalifen ble beleiret i en borg utenfor byen. Etter å lenge ha ytt hard motstand ble han 16. april 744 (126 AH) beseiret og drept av Sulaymans styrker i al-Aġdaf i dagens Jordan. Han ble etterfulgt av Yazīd ibn al-Walīd.
Zhushan (Shiyan)

Zhushan (kinesisk: 竹山县; pinyin: Zhúshān Xiàn) er et fylke i byprefekturet Shiyan i provinsen Hubei i Folkerepublikken Kina.
Befolkningen var på 450 637 innbyggere i 1999.
Mosstadhaug

Mosstadhaug også kalt Ytre Mosstad er navnet på gårdsnummer 36 i Gaular kommune, Sogn og Fjordane. Gården ligger på nordvestsiden av Haukedalsvatnet, og grenser mot Vallestad i vest og Mosstad i nord.
Gården har et hovedbruk, men i perioden 1866 til ca. 1880 ekstisterte et bruk 2. Det har etter 1960-tallet blitt fradelt flere bruk til boligformål.
Yangaliny Jimenez Dominguez

Meritter

Ved Paralympiske sommerleker 2012 i London vant han bronse i +100-kilosklassen. Han slo iranske Hamzeh Nadri i bronsefinalen.
Europamesterskapet i maraton for døve

Europamesterskapet i maraton for døve arrangeres av EDSO, European Deaf Sport Organization, og ble første gang arrangert i 2015.
Talant Dujshebaev

Landslag

Dujshebaev var en del av det russiske landslaget frem til 1995.  I 1993 ble han verdensmester med Russland etter at laget slo Frankrike i finalen. I 1995 ble han spansk statsborger, og han spilte for det spanske landslaget i resten av sin karriere.
Oscar for beste mannlige birolle

Oscar–prisen for beste prestasjon av en skuespiller i en birolle deles ut årlig av Academy of Motion Picture Arts and Sciences.
Dette er en liste over hvem som har vunnet en Oscar for beste mannlige birolle. Vinneren står øverst med uthevet skrift og under står de andre som var nominerte det året. Prisen deles ut året etter året som er oppgitt, den som står oppført som vinnere i 2005 har fått prisen ved Oscarutdelingen i 2006.
Dircenna

Utseende

Små til middelsstore, spinkle sommerfugler med avrundede vinger. Noen av artene har gjennomsiktige vinger, andre er farget i oransje, gult og svart.

Levevis

Som de aller fleste Danainae er disse sommerfuglene giftige, og signaliserer dette med et karakteristisk utseende.
Larvene lever på planter i søtvierfamilien.
EM i fotball 2008

Søkernasjoner

Andre nasjoner som søkte om å arrangere mesterskapet var Russland, Ungarn, som begge ønsket å arrangere mesterskapet alene, samt samarbeidsløsninger mellom Hellas og Tyrkia, Kroatia og Bosnia, Skottland og Irland, og et nordisk samarbeid hvor både Norge, Sverige, Danmark og Finland var involvert.

Kampballen

Fotballen som brukes under EM har fått navnet Europass og er laget av Adidas. Ballen er laget lik modellen Teamgeist, men har en modifisert overflatedesign. Det er utviklet en versjon kalt Europass Gloria som skal brukes i finalekampen. 
Ballen har fått kritikk for sine egenskaper i luften. Ballen er skapt for å flakke, det vil si å ha en uregelmessig fluktbane. Dette gjør det vanskelig for målvaktene å beregne ballen, noe som er tenkt å øke antall mål. De mest uttalte kritikerne har vært Tysklands Jens Lehmann og Petr Čech fra Tsjekkia.

Sendetillatelse

I Norge har TV 2 og Canal Digital sikret seg rettighetene til å sende EM-kampene, og EM-sendinger før og etter kampene. TV 2 sender 19 av kampene, inkludert alle sluttspillskampene. Canal Digital sender de resterende 12 kampene. I tillegg sendes alle kampene med HD-kvalitet. Den siste muligheten for å se kampene fra norske distributører er på web-tv, på TV 2s og Canal Digitals hjemmesider.

Norge

1.174.000 så finalen mellom Spania og Tyskland på TV2. I gjennomsnitt så 705.000 personer hver EM-kamp. Mens finalen pågikk hadde TV2 en markedsandel på 62,8 prosent, mens totalen for hele EM var på 46,6 prosent.
Tredje aliyah

Tredje aliyah refererer til den tredje bølge av jødiske immigranter som kom til Israel fra Europa som kom inspirert av sionistiske motiver mellom årene 1919 og 1923 (fra slutten av 1. verdenskrig til starten på den økonomiske krisen i landet). Et symbol på starten av tredje immigrasjon er båten «Roselan»s ankomst til havna i Jaffa den 19. desember 1919. Det var 650 nye immigranter og andre innbyggere som vendte tilbake til Israel ombord i båten. I løpet av denne perioden ankom rundt 35 000 nye immigranter Israel, for det meste fra østeuropeiske land – av disse kom rundt 45 % fra Russland, 31 % fra Polen, 5 % fra Romania og kun tre prosent fra Litauen.
Det mest fremtredende ved denne aliyahen var at mange av immigrantene som kom til landet mellom 1919 og 1921 var unge pioneere, mens andelen unge mennesker som kom de siste årene var betydelig mindre. Disse pioneernes viktighet var like stor som pioneerne som kom ved andre immigrasjonsbølge. Deres ideologi bidro en hel del til oppbyggingen av landet, og på den måten påvirket de sionismen og utviklingen av den jødiske bosetningen i landet Israel.
Jérôme Bonaparte

Bakgrunn

Jérôme Bonaparte (opprinnelig Girolamo Buonaparte) var sønn av Carlo Buonaparte og Laetitia Ramolino; yngste bror till Napoleon I.

Militær

Jérôme hadde knapt rukket å slutte skolegangen før Napoleon gjorde ham til militær, først i hæren og så i flåten. Napoleon drømte om en karriere for sin yngste bror som storadmiral og sendte ham i 1803 ut på en ekspedisjon til Vestindia. Vel framme ble ekspedisjonen drevet bort av engelske kryssere, og tvunget til å gå inn til en amerikansk havn. Der fikk Jérôme en fantastisk mottakelse i egenskap av førstekonsulens bror. 
Han slo seg ned i Baltimore, der han den 24. desember 1803 giftet seg med en rik og vakker kjøpmannsdatter, Elizabeth Pattersson (1785-1879). Både Jérômes mor og hans bror, som straks deretter ble Frankrikes keiser, erklærte at ekteskapet var ulovlig, og fratok Jérôme all arverett til den franske tronen. Paret hadde en sønn, Jérôme Napoleon Bonaparte, født i Camberwell i  Surrey i England.
Jérôme vendte tilbake til Frankrike 1805 med sin amerikanske hustru (men hun ble nektet å stige i land). Han gikk med på at ekteskapet ble erklært ugyldig, og han ble senere kontreadmiral, fransk prins og keiserlig høyhet.

Napoleons mann

Jérôme Bonaparte ble utnevnt til konge av den tyske staten Westfalen (1807–1813), med hovedstad i Kassel, og giftet seg for annen gang med Katharina av Württemberg, som han fikk enda en sønn med, Napoléon Joseph Charles Paul Bonaparte (1822–1891), også kjent som prins Napoleon. Deres andre barn var prinsesse Mathilde Bonaparte. Etter at hans eget kongedømme ble oppløst, ble Jérôme Bonaparte tildelt tittelen prins av Montfort av kongen av Württemberg.

Etter krigene

Etter Napoleon Bonapartes avsettelse og fangenskap flyttet Jérôme Bonaparte til Italia, hvor han giftet seg for tredje gang med Giustina Pecori-Suárez, hustruen til en italiensk adelsmann.
Da hans nevø, Louis Napoleon Bonaparte, ble president i Frankrike i 1848, ble Jerome gjort til marskalk av Frankrike, president for det franske senatet og fikk anerkjent tittelen prins.
Fekting under Asialekene 1990

Fekting under Asialekene 1990. Fekting var en av sportene under de ellevte Asialekene som ble arrangert i Beijing i Kina. Det var fjerde gangen som fekting var med på programmet i Asialekene. Det var i alt ti øvelser, seks for menn og fire for damer. Damene konkurrerte individuelt og i lagkonkurranse i florett og kårde. Mennene i lag og individuelt i kårde, sabel og florett